Camilla Fabricius (S), 2023-03-22:
Tusind tak.
Det her er virkelig godt.
Det her lovforslag kommer til at danne rammen for, at vi får skovlen under hjemløsheden.
Først vil jeg godt lige starte med at bringe os tilbage til en tid, hvor vejret var en anelse mere tilforladeligt, end det er her og nu med utrolig meget regn og blæst, nemlig til en sommerdag i Viby, hvor jeg bor.
Her var der dækket op til kaffe og kage i Kvindehuset.
Her satte der sig en kvinde ned for at snakke med mig og for at fortælle, at hun boede på Østervang, som er et herberg, som ligger i udkanten af Aarhus.
Her havde hun boet i snart 2 år.
Hun havde flere børn, og hun fortalte, at hun godt vidste, det var svært for hende have børnene hjemme hos sig selv.
Hun var åbenlyst ramt af psykisk sygdom og var meget presset.
Hun var ked af at være på herberget, og hun var ked af, at hun ikke kunne få ordentligt besøg af sine børn.
Som jeg sad der i haven, undrede det mig, at det virkelig kunne passe, at hun havde været der i knap 2 år.
Kunne det passe, at hun havde siddet der på Østervang på et herberg i så lang tid, med en psykisk sygdom og sammen med andre mennesker, som åbenlyst havde andre problemer, end hun havde?
Kan man virkelig bo på et herberg så længe?
Det endte med, at kvinden boede der op imod 3 år, inden hun fik sin egen bolig med tilhørende støtte.
Når snakken falder på mennesker, der lever i hjemløshed, er antallet af herberger centralt.
Det er for lang tid.
Vi er nødt til at koble en socialpædagogisk indsats til en egen bolig, nemlig det, vi ser i indsatsen omkring housing first.
Jeg har haft mange samtaler med Korshærspræsten i Aarhus, Morten Aagaard.
Han plejer altid at sige, at hjemløshed handler om, at vi har opfattet »hjem« helt forkert, og at rigtig mange mennesker har fået sig en bolig, men ikke et hjem.
Han har gentagne gange oplevet, at mennesker ikke har haft kompetencer til faktisk at være i en bolig, som er et hjem.
Derfor forlader de boligen og bliver hjemløse.
Det er simpelt hen noget af det, vi skal gøre op med.
Derfor er jeg også glad for at kunne sige, at vi i min by Aarhus også er lykkedes med at nedbringe ungdomshjemløsheden, fordi man har haft et stærkt samarbejde omkring housing first.
Vi har knækket kurven, og flere unge har fået et hjem, de har fået støtte, og de har fået fremtidsudsigter.
Sådan skal det selvfølgelig være for alle, og med det her lovforslag løfter vi indsatsen fra herberget over i en reel bolig, som bliver til et hjem, fordi vi også laver indsatser med hensyn til bostøtte, inddragelse og valg af egen bolig.
Så er det også vigtigt for mig at sige, at vi fastholder et vigtigt element, nemlig at man har retten til selv at bestemme – det, som vi i forvaltningssprog kalder selvmøderprincippet.
Så det er altså borgeren selv, der kan være med til at bestemme, hvor vi skal hen.
Man kan altså stadig væk komme hen til et herberg.
Men rent økonomisk flytter vi pengene indsatsmæssigt, sådan at de går til, at man faktisk får en bolig med den understøttelse, der er nødvendig.
Jeg vil også gerne sige tak til de utrolig mange, der har afgivet høringssvar, for al den input, for al den samtale, der har været.
Hvis vi skal sikre, at alle mennesker i Danmark har mulighed for og plads til at have reel indflydelse på eget liv og have et godt liv, har vi brug for, at det bliver højnet i vores samfundsdebat.
Så tak til alle jer civilsamfundsorganisationer, som har givet input, tak for at involvere jer og inddrage og give input til os som politikere.
Vi hører jer, og vi gør, hvad vi kan, for at få inddraget de input, i har, for sammen skal vi lykkes med at få mennesker ud af hjemløshed og over i deres eget hjem.
Tak for ordet.